Mattilsynet stengte kjøkkenet hos restaurant Lorry i Oslo
Mattilsynet stengte kjøkkenet på den velkjente restauranten kort tid etter at de kom på uanmeldt besøk. – Vi har hatt to inspektører på stedet. De observerte at det var veldig mange kritikkverdige forhold, sier Solveig Eriksrud, seksjonssjef for Mattilsynet i Oslo, Asker og Bærum.Lorry, som ligger i Parkveien, er regnet som en kulturinstitusjon i Oslo. Stedet er populært blant politikere, journalister, næringslivsfolk og kunstnere. Onsdag kveld avdekket Mattilsynet følgende mangler hos Lorry: • Manglende renhold av lokaler og utstyr • Manglende personlige hygiene • Dårlig mathåndtering • Mangelfulle rutiner for nedkjøling av mat Dette førte til at matserveringen på stedet ble stengt med øyeblikkelig virkning. – Dette er alvorlige forhold, som ville kunne medføre helsefare for kundene, sier Eriksrud.Det var på bakgrunn av en bekymringsmelding fra publikum at tilsynet kontrollerte stedet. – Hvor lenge vil Lorry være stengt? – Til de kritikkverdige forholdene er rettet opp, og stedet har etablert nye og bedre rutiner. Daglig leder hos Lorry, Jan Olof Andersson, er lei seg for stengningen. – I kveld er dessverre vårt kjøkken stengt av Mattilsynet. Dette er svært beklagelig og vi er allerede i full gang med å rydde opp i manglene som er påpekt, og vi åpner vårt kjøkken meget raskt. Vi presiserer at det kun er kjøkkenet som er stengt. Resten er åpent som vanlig, sier han til VG.I februar stengte Mattilsynet hotellkjøkkenet til Clarion Hotel Royal Christiania i Oslo på dagen, grunnet helsefare. Her fant Mattilsynet kjøtt som var gått ut på dato i 2012. Royal Christiania er et hotell i Choice-kjeden, som eies av Petter Stordalen. Kommunikasjonsdirektør Christine Viland i Choice beskrev overfor VG funnene til Mattilsynet som en «glipp» fra hotellets side.
Skitt, manglende hygiene og dårlig mathåndtering førte til at kjøkkenet hos restaurant Lorry ble øyeblikkelig stengt onsdag kveld.